Seun by skool doodgesteekArgieffoto: Nico Strydom Die Limpopo-polisie het Vrydag geweld by sommige skole in die provinsie ten sterkste veroordeel. Lt.kol. Moatshe Ngoepe, provinsiale polisiewoordvoerder, het gesê dit spruit uit ŉ voorval waar ŉ 18-jarige leerder vandeesweek deur ŉ medeleerder, ook 18 jaar oud, met ŉ skerp voorwerp gesteek is in ŉ klaskamer van ŉ hoërskool in die Malabogo-polisiëringsgebied buite Seshoge naby Polokwane (Pietersburg). “Die twee graad 9-leerders het na bewering in ŉ vurige rusie betrokke geraak, waarna die een leerder die ander een noodlottig gewond het,” het Ngoepe gesê. “Die oorledene is dadelik na ŉ plaaslike kliniek geneem waar hy by sy aankoms dood verklaar is.” Die ander seun is in hegtenis geneem en het Donderdag in die Senwabarwana-landdroshof op aanklag van moord verskyn. Die saak is tot 2 Maart uitgestel vir nadere ondersoek en die seun se borgtogaansoek. Hy bly in aanhouding. Genl.maj. Jan Scheepers, waarnemende provinsiale polisiekommissaris, het lede van die gemeenskap, veral ouers en voogde, aangemoedig om seker te maak dat alle kinders sonder enige soort wapen skool toe gaan om voorvalle soos dié te verhoed. “Skole is veronderstel om ŉ veilige leeromgewing sonder enige soort geweld of misdaad te wees,” het Scheepers gesê.